יעקב עובד

**יעקב עוֹבֵד** (נולד ב-19 בפברואר 1929) הוא היסטוריון ישראלי, חוקר תולדות הקומונות בעולם, פרופסור אמריטוס בחוג להיסטוריה כללית באוניברסיטת תל אביב, עמית מחקר ביד טבנקין ומייסד האגודה הבינלאומית לחקר הקומונות. חבר קיבוץ פלמחים.
מתמחה בחקר האנרכיזם בארגנטינה, האנרכו-קומוניזם, סוציאליזם אוטופי וקהילות קומונאליות.

## ביוגרפיה
יעקב (ורסנו) עובד נולד בפברואר 1929, בחסקובו שבבולגריה. בהיותו בן שמונה עלה לארץ ישראל עם הוריו, עובדיה ובלה ורסנו, ואחיו אליהו. המשפחה התגוררה בתל אביב. עובד למד בבית הספר "אחד העם" ובגימנסיה הרצליה, והצטרף לתנועת הצופים. בשנת 1946 התגייס לארגון "ההגנה", היה חבר בהכשרה מגויסת בפלמ"ח ונשלח מטעמה בשנת 1947 להדריך בתנועת הצופים. בשנת 1949 יצא עם חברי הכשרת הפלמ״ח להקמת קיבוץ פלמחים ונמנה עם מייסדיו. בשנים 1951–1954 פעל בשליחות "הקיבוץ המאוחד" בתנועת 'הנוער החלוצי בורוכובי הקיבוץ המאוחד' בארגנטינה.

בשנת 1951 נישא לתהילה קריתי והזוג הקים את ביתו המשפחתי בפלמחים, שם התחנכו שלוש בנותיהם ובנם – אדוה לויד, ענבל עובד, רננה ברק ורז עובד. בשנים 1954–1959 עבד בחקלאות בקיבוצו, ובשנים 1959–1961 למד במחזור השני בקורס הדו-שנתי הגבוה של הקיבוץ המאוחד בסמינר אפעל. הוא החל בהוראה ובחינוך בבית הספר בקיבוצו, ובשנת 1967 יצא לשליחות קצרה בארגנטינה. בהזדמנות זו עִברת את שם משפחתו לעובד.

בשנות ה-50 של המאה ה-20 פרסם מאמרים בנושאי אמריקה הלטינית בעיתון "למרחב". במאמר על קובה בשנת 1958 העריך כי קבוצתו של פידל קסטרו (Castro) עתידה להפיל את הדיקטטור פולחנסיו בטיסטה (Batista). משהתממשה תחזיתו וכי זו מהפכה סוציאליסטית, הצטרף לליגה לידידות ישראל– קובה, ובשנת 1964 יצא במשלחת של הליגה לקובה. במהלך הביקור עמד על כמה צדדים של המשטר שלא הזדהה איתם, ולאחר הביקור ניתק את קשריו עם קובה.

בשנים 1959–1961 למד במחזור השני של הקורס הגבוה למדעי החברה של הקיבוץ המאוחד בסמינר אפעל. היה מורה ומחנך בבית הספר התיכון בקיבוץ פלמחים. בשנת 1969 יצא ללימודי התואר הראשון בחוגים להיסטוריה כללית ופילוסופיה באוניברסיטת תל אביב והשלים את לימודיו בהצטיינות יתרה. בשנת 1971 נשלח על ידי החוג להיסטוריה לכתיבת דוקטורט באוניברסיטת אוקספורד. נושא הדוקטורט היה ״האנרכיזם בתנועת הפועלים בארגנטינה בראשית המאה ה-20״, והמחקר נערך בהנחיית פרופסור מיכאל קונפינו מאוניברסיטת תל אביב ופרופסור אזאקיאל גאז'ו (Ezequiel Gallo) מאוניברסיטת בואנוס איירס.

עם אישור הדוקטורט בשנת 1975 התקבל עובד לסגל המרצים בחוג להיסטוריה כללית באוניברסיטת תל אביב, ובה בעת הצטרף כעמית מחקר ביד טבנקין. במכון זה החל לחקור את תולדות הקומונות בעולם. בנסיעה לצורכי מחקר על קומונות בארצות הברית השתתף בשנת 1978 בכנס של 'האגודה לחקר הקומונות האמריקאיות' (Communal Studies Association), ובפגישה עם נשיא האגודה, פרופ' דונלד פיצר (Donald E. Pitzer), יזם עריכת כנס בינלאומי של חוקרי קומונות וקיבוצים. היוזמה התממשה בחסות יד טבנקין, בשנת 1985 התקיים כנס בינלאומי ראשון ביד טבנקין שבו הוקמה האגודה הבינלאומית לחקר הקומונות (International Communal Studies Association), ועובד נבחר למנהלה הכללי. עובד שימש בתפקיד מנכ"ל האגודה במשך 20 שנותיה הראשונות (עד שנת 2004).

בשנת 1994 התמנה עובד כפרופסור מן המניין באוניברסיטת תל אביב ובשנת 1998 פרש לגמלאות. בשנים הבאות התמסר לפעילות במדור הקומונות ביד טבנקין. במסגרת פעילות זו יצר וטיפח קשרים עם חוקרי קומונות ברחבי העולם וכן עם קהילות שיתופיות רבות, ובהן: קומונות הברודהוף (Bruderhof) בארצות הברית, פינדהורן (Findhorn) בסקוטלנד, דמנור (Damanur) באיטליה, זאג (Zegg) בגרמניה, ריברסייד (Riverside) בניו זילנד, טווין אוקס (Twin Oaks) בארצות הברית ועוד. קשרים אלה העמיקו את הקשרים בין התנועה הקיבוצית לבין קומונות בעולם. עובד שקד על הרחבת הספרייה המחקרית בנושא הקומונות ביד טבנקין, שזוכה למוניטין בקרב החוקרים. מתחילת ימי האגודה היה מעורב בארגון כנסים של האגודה שהתקיימו מדי שלוש שנים באוניברסיטאות ברחבי תבל ובאתרי קומונות. מאז ייסודה קיימה האגודה 11 כנסים בינלאומיים באתרי קומונות ובאוניברסיטאות שונות בעולם. עובד שימש כיושב ראש בפועל של האגודה.

עובד מתגורר בקיבוץ פלמחים. לעובד ארבעה ילדים ושלושה עשר נכדים. 

ממוזער|פרופ' יעקב עובד מרצה בכנס בינלאומי על חקר הקומונות

## פעילות מחקרית
הדוקטורט של עובד על האנרכיזם בתנועת הפועלים בארגנטינה בתחילת המאה ה-20 התפרסם בשנת 1978 כספר בספרדית בהוצאת Siglo XXI, ויצא במהדורה שנייה מורחבת בשנת 2013 בהוצאת Imago Mundi בבואנס-איירס.

בשנת 1986 פִרסם עובד את ספרו המקיף מאתיים שנות קומונה בארצות הברית, ולאחר מכן ספרים נוספים על קומונות בנות זמננו. נוסף על ספריו על הקומונות פִרסם עובד ספרים ומאמרים על אנרכיזם, על הגות אוטופית אנרכו-קומוניסטית וכן על קומונות אנרכיסטיות במלחמת האזרחים בספרד.

בשנת 2014 פרסם עובד מאמר ייחודי על ההשכלה הגבוהה הקיבוצית העצמאית הסוקר את תולדות הקורס למדעי החברה בסמינר אפעל, שבו היה תלמיד ומורה.

## פרסים מחקריים
"**האגודה האמריקאית לחקר הקומונות**" (Communal Studies Association, USA) העניקה לפרופסור יעקב עובד בשנים 2000 ו-2004 פרסי הצטיינות על מחקריו ועל תרומתו לקידום הקשרים הבינלאומיים:
* Distinguished Scholar Award, Communal Studies Association, USA, 2000
* Distinguished Service Award, Communal Studies Association, USA, 2004
"**האגודה האירופית לחקר האוטופיה**" (Utopian Studies Society) העניקה בשנת 2009 אות הוקרה לפרופסור עובד על תרומתו לייסודה: Founding Membership Award

"**האגודה הבינלאומית לחקר הקומונות**" העניקה בשנת 2010 עיטור הוקרה לפרופסור עובד על מפעל חייו המדעי: Founding Member Award

## ספריו
* *Anarchism and the Workers Movement in Argentina* (Spanish), Mexico City: Siglo Veintiuno, 1978
* El anarquismo y el movimiento obrero en Argentina Edicion Definitiva (Spanish), 2nd edition, Buenos Aires: Imago Mundi, 2013
* **מאתיים שנות קומונה בארצות הברית**, תל אביב: הקיבוץ המאוחד ויד טבנקין, 1986
* Two Hundred Years of American Communes, New Brunswick, USA and Oxford, UK: Transaction Books Press, 1988
* Two Hundred Years of American Communes, 2nd edition, New Brunswick, USA: Transaction Books Paperback, 1993
* **אחים רחוקים: תולדות הקשרים בין התנועה הקיבוצית והברודרהוף**, אפעל: יד טבנקין, 1993
* *Distant Brothers: History of the relations between the Bruderhof and the Kibbutz*, Efal: Yad Tabenkin, 1993
* **עדות האחים: תולדות תנועת הברודרהוף**, תל אביב: הקיבוץ המאוחד ויד טבנקין, 1996
* *The Witness of the Brothers: History of the Bruderhof Communal Movement, 1920–1994*, New Brunswick, USA: Transaction, 1996
* *The Witness of the Brothers History of the Bruderhof Communal Movement, 1920–1994*, 2nd edition, N.J. USA: Transaction paperback, 2012
* **קומונות וקהילות שיתוף במחצית השנייה של המאה העשרים**, אפעל: יד טבנקין, 2009
* *Comunas-Comunidadeas Colectivistasen el Mundo* (Spanish), Buenos Aires: Acervo Cultural, 2012
* *Globalization of Communes, 1950–2010*, N.J. USA: Transaction Publishers, 2013
* **השכלה גבוהה בתנועה הקיבוצית: הקורס הדו-שנתי באפעל**, אפעל: יד טבנקין, 2014

## מחקרים נבחרים
* "המשטר החוסטיציאליסטי בארגנטינה", **מבפנים**, כרך י"ח, עין-חרוד: הקיבוץ המאוחד, 1955
* "השורשים של המהפכה בקובה", **מבפנים**, כרך כ"ה, עין-חרוד: הקיבוץ המאוחד, 1964
* Anarchist Culture in Argentina at the Beginning of the 20th Century, *Latino América: Anularlo/Estudios Latinoamericanos*, no. 17, UNAM, México, 1985
* The Future Society According to Kropotkin (Hebrew), *Shorashim*, 6, Tel Aviv: HaKibbutz Hameuchad Publ. House and Yad Tabenkin, 1991
* Influence of Spanish Anarchism on the Formation of Argentinian Anarchism (Spanish), in: *Estudios Interdisciplinarios de América Latina v el Caribe*, Universidad de Tel-Aviv: Escuela de Historia Enero Junlo, 1991
* The future society according to Kropotkin, *Cahiers du Monde Russe et Sovietbue: École des Hautes Études et Sciences Sociales*, Paris, July 1992
* Communismo Libertarlo and Communes in the Spanish Collectivization, in: *Anarchism–Communitv and Utopia, Praha: Institute of Philosophy, Chechoslovakian Academy of Sciences*, Filosoficky ustav, AVCR, 1993
* The Uniqueness of Anarchism in Argentina, *Estudios Interdisciplinarios de América Latina*, vol. 8/1, Enero/Junio, 1997
* Introduction to Peter Kropotkin, *Fields Factories and Workshops*, New Brunswick N.J.: Transaction Publishers, 1993
* The Rise and Fall of Anarcho Communism in Argentina, in: Z. Medin & R. Rein (eds), *Society and Identity in Argentina*, (Hebrew), Mifalim Universitaim, 1997
* Mouvements Commaunautaire au XX siècle, in: *Utopie La quête de la société idéale en Occident *(French), Bibliothèque Nationale de France, 2000
* Communal Movements in the Twentieth Century, in: *Utopia The Search of Ideal Society*, Oxford UK: The New York Public Library, 2000
* "אנרכו-קומוניזם וקולקטיביזציה", בתוך: רענן רייך (עורך), **הפשיזם לא יעבור: מלחמת האזרחים בספרד**, אוניברסיטת תל אביב: זמנים, 2000
* "צדק חברתי בקומונות", בתוך: אברהם יסעור, יעקב עובד, דני רוזוליו ומנחם רוזנר (עורכים), **צדק חברתי ושוויון בעולם משתנה**, בני-ברק: הקיבוץ המאוחד, 2003
* "מגמות קומונאליות בעולם", **מפנה**, 41, אפעל: יד טבנקין, ספטמבר 2003
* "הפלוריאליזם בקומונות בנות זמננו", **מפנה**, 55, אפעל: יד טבנקין, 2007
* L'anarchisme dans le movement des kibbutz, in: *Juifs et anarchists*, Paris: Édtions de l'éclat, 2008
* "Una inmigración peculiar: La Sociedad de Hermanos en Paraguay", Buenos Aires: El Hilo Rojo – Ediciones Paidos, 2009
* "קיבוצים וקומונות: היבטים השוואתיים", בתוך: אביבה חלמיש וצבי צמרת (עורכים), **הקיבוץ: מאה שנים ראשונות**, ירושלים: יד יצחק בן-צבי, 2010
* The International Association of kibbutzim and Communes, in: M. Palgi & S. Reinarz (eds), *One Hundred Years of Kibbutz Life*, New Jersy: Transaction Publishers, 2011
* Anarchist Utopians and the Kibbutz Movement, in: Artur Blaim & Ludmila Gruszewska (eds), *Spectres of Utopia*, Oxford: Spectres of Utopia Peter Lang, 2012
* Communes and Communities: History and Perspective, in: Eliezer Ben Rafael, Yaacov Oved and Menachem Topel (eds), *The Communal Idea in the 21st Century*, Boston: Brill Leiden, 2013

## קישורים חיצוניים

* אתר יד טבנקין
* רזיה בן-גוריון, "הידעת את הקומונרים שמעבר לים", **בקיבוץ**, 1 בינואר 1979
* דליה הלפרין, "הקומונות: סיוריו של יעקב עובד בקומונות", **מעריב**, 21 במאי 1979
* עידית פז, "קום לך פדנה ארם", **יחד**, 30 בנובמבר 1982
* ורד לוי, "קיבוץ נוסח אמריקה", **על המשמר**, "סוף שבוע", 5 בדצמבר 1986
* דב בר-ניר, "חזון הקומונה", **דבר**, מוסף "משא", 19 בדצמבר 1986
* גדעון אנגלר, "200 שנות אוטופיה", **מעריב**, 2 בינואר 1987
* אברהם יסעור, "קומונות אידאולוגיות ופוליטיות", **הדים**, אוגוסט 1987
* שלמה נאמן, "מטריה גם בזרוח השמש", **דבר**, 10 באפריל 1987
* ישראל רוזנצוייג, "דרך הקומונה לאוטופיה", **מעריב**, 26 באוגוסט 1988
* חוברת "קיבוץ וקומונה: יום עיון בעקבות ספרו של יעקב עובד **מאתיים שנות קומונה**", יד טבנקין, 1988
* אורה ערמוני, "יעקב עובד פרופסור לקומונות", **הקיבוץ**, 21 בספטמבר 1995
* ארנון לפיד, "זן הולך ומשתנה",** הקיבוץ**, 15 ביולי 2004
* ניר מן, "אף על פי כן: קומונה", **הקיבוץ**, 30 בינואר 2009
* Avner Ben Ner, "Home of the Free and the collective", in: *Foundation News*, September 1989
* Pierre Lac Abramson, "Dans Le Monde", *Le Movement Sociale*, Paris: Avril–Juine1987
* Daniel Gavron, "Community Spirit", *Jerusalem Post Magazine*, 20.11.2009
* Daniel Gavron, "The Other Israel", *Daily Beast – Newsweek*, 5.7. 2013
* "מפגש לכבוד הוצאה מחודשת לספרו של יעקב עובד: האנרכיזם ותנועת הפועלים בארגנטינה", יום עיון באוניברסיטת תל אביב, 16 בפברואר 2014
* 
## הערות שוליים

קטגוריה:בוגרי בית הספר אחד העם (תל אביב)
קטגוריה:בוגרי גימנסיה הרצליה
קטגוריה:בוגרי אוניברסיטת תל אביב
קטגוריה:בעלי תואר דוקטור מאוניברסיטת אוקספורד
קטגוריה:סגל אוניברסיטת תל אביב: היסטוריה כללית
קטגוריה:חוקרי הסוציאליזם
קטגוריה:ישראלים ילידי בולגריה
קטגוריה:פלמחים: אישים
קטגוריה:מייסדי קיבוצים
קטגוריה:תנועת הצופים בישראל
קטגוריה:בוגרי תנועת הצופים בישראל
קטגוריה:ישראלים שנולדו ב-1929